In die projek, In de warmte van moeder Braaien, het kinders uit twee vastelande, vriende gemaak, geskryf, gelees, geleer, gelag, geniet...
Die Vlaamse skrywer, Lieve Hoet, wat 'n storieboek geskryf het oor meerkatjies in die Kalahari (Loedolf, het stokstaartje), het tydens 'n reis in Suid-Afrika onder andere Potchefstroom besoek. Toe sy later gevra is om betrokke te raak by 'n groot projek in die gemeenskap van Lichtervelde het sy gewonder of 'n skool in Potchefstroom nie dalk lus is om saam te werk nie...
Om mekaar te leer ken, het die twee klasse met mekaar gekorrespondeer en ook foto's van hulself oor en weer gestuur.
Leer van 'n ander land
In die boek kom daar heelwat diere, voëls en insekte voor. Elke deelnemer het 'n dier uit die boek gekies. Die klas in Lichtervelde het die boek gelees en vrae oor die diere uitgedink, terwyl die klas van Hendrik Potgieter navorsing oor die diere gedoen het.
Die klas in Lichtervelde het elkeen 'n vraag oor 'n dier gevra wat die kinders van Hendrik Potgieter moes beantwoord. 'n Video is gemaak van die vrae en antwoorde, 'n toneeltjie deur die klas van Hendrik Potgieter, en interessante inligting en foto's van die diere.
Elke deelnemer het 'n storie, vertelling of gedig oor hulle dier geskryf. (lees bydraes)
'n Pragtige bundel is in België uitgegee met bydraes in Afrikaans en Nederlands. Hier spog die klas van Hendrik Potgieter met hulle boeke. (Hulle is nou in graad 8 Hoërskool Volkskool, Potchefstroom.)
Die hoogtepunt van die projek in Lichtervelde was die bekendstelling van die projek en bundel op 3 Mei 2006. 'n Baie interessante funksie is aangebied. Die klas het die gaste met tromspel verwelkom, die Suid-Afrikaanse volkslied gesing, Uit Noag se ark (A.G. Visser) voorgedra, musiek gemaak en stories uit die boek voorgelees.
'n Muurskildery wat die klas van Lichtervelde geverf het, is deur die saakgelastigde van die Suid-Afrikaanse ambassade, meneer C.A. Basson onthul.
Die twee klasse het baie geleer van hulself, hul eie taal, land en diere - maar ook van ander, 'n ander taal, land en kontinent.
"Door ons project is de andere kant van de wereld ineens een stukje dichterbij gekomen en kregen we er nieuwe vrienden bij die leren, spelen, grappen uithalen, enthousiast zijn ... net als wij. Zoveel verschil is er nu ook weer niet." (Lisa Denoo en Marlies Vlaemynck)